Kaire Maimets

Kaire Maimets (aastail 2005–2015 Kaire Maimets-Volt; sündinud 11. detsembril 1977 Tartus) on eesti semiootik ja muusikateadlane.

Haridus
Ta õppis 1996–1997 Ameerika Ühendriikides Augusta Ülikoolis (inglise Augusta State University) viiulimängu ja muusikateadust. Aastal 2000 lõpetas ta Tartu Ülikooli bakalaureuseõppe semiootika ja kulturoloogia erialal muusikateaduse kõrvalerialaga, 2003. aastal kaitses ta magistritöö muusikateaduse alal Eesti Muusikaakadeemias tööga "Visuaalse ja muusikalise tasandi suhtest Leida Laiuse filmis "Ukuaru"". 2009. aastal kaitses ta Eesti Muusika- ja Teatriakadeemias doktoriväitekirja teemal "Mediating the 'idea of One': Arvo Pärt's pre-existing music in film" ("Vahendades 'Üht(sust)': Arvo Pärdi valmismuusikast filmis").

Ta on end täiendanud 2003. aastal Budapestis Kesk-Euroopa Ülikooli suveülikooli kursusel "Crossing the Boundaries: Music as the Expression of Social and Political Ideas in Modern East-Europe (with extension to the Middle East)" ning 2013. aastal Tartu Ülikoolis kursusel "Õppimine ja õpetamine kõrgkoolis".

Töökäik
Aastail 1998–1999 oli ta Avatud Eesti Fondi meedia- ja meditsiiniprogrammide assistent, 2001–2004 Tallinna Pedagoogikaülikooli Akadeemilise Raamatukogu (endise Eesti Akadeemilise Raamatukogu) komplekteerimisosakonna vanembibliograaf. 
Aastail 2003–2011 töötas ta Eesti Muusika- ja Teatriakadeemias: 2003–2008 teadurina, 2008–2009 projektijuhina, 2009–2011 kultuuriteaduste ja kunstide doktorikooli üldkoordinaatorina.

Augustist 2011 kuni novembrini 2012 oli ta Rahvusvahelise Arvo Pärdi Keskuse kunstiline juht. 2013–2021 töötas ta Eesti Muusika- ja Teatriakadeemias teadurina. 

Alates 3. jaanuarist 2022 on Maimets Tartu Ülikooli Raamatukogu muusikaosakonna juhataja. 

Ta on pidanud loenguid ja seminare peamiselt muusika kasutamisest filmis ning muusikasemiootikast Eesti Muusika- ja Teatriakadeemias, Tartu Ülikooli semiootika osakonnas ning Balti Filmi- ja Meediakoolis.

Ühiskondlik tegevus
Kaire Maimets on Eesti Muusikateaduse Seltsi liige (alates 2000, aastail 2001–2011 juhatuse liige, 2005–2009 juhatuse aseesimees).

Alates 2007. aastast on ta ajakirja Journal of Interdisciplinary Music Studies nõuandva kolleegiumi liige.

Tunnustus
 2001, 2003, 2006 ajakirja Teater. Muusika. Kino aastapreemia laureaat
 2009 I preemia ühiskonnateaduste ja kultuuri valdkonnas doktoriõppe üliõpilaste astmes 2009. a üliõpilaste teadustööde riiklikul konkursil osalenud konkursitöö "Vahendades 'Üht(sust)': Arvo Pärdi valmismuusikast filmis" eest

Kirjutisi
 Maimets, Kaire (2001). "Filmimuusikast – Eestis peaaegu esimest korda." Vikerkaar 5–6, 101–108.
 Maimets, Kaire (2001). "Sissejuhatus muusikasemiootikasse." Akadeemia 6, 1223–1250. (Väikeste muudatustega ilmunud ka kui Maimets, Kaire (2001). "Lühike sissejuhatus muusikasemiootikasse." Acta Semiotica Estica 1, 98–125.)
 Maimets, Kaire (2001). "Helistike semantika Giuseppe Verdi ooperites "Rigoletto" ja "Traviata"." Teater. Muusika. Kino 5, 56–61.
 Maimets, Kaire (2003). "Towards the analysis of narrative film as integrated artistic multimedia text." Raamatus: R. Kopiez, A.C. Lehmann, I. Wolther, Chr. Wolf (eds.), Proceedings of the 5th Triennial Conference of the European Society for the Cognitive Sciences of Music (ESCOM). Hanover: Hanover University of Music and Drama.
 Maimets, Kaire (2003). "Muusikast filmis." Muusika 7/8, 34–41.
 Maimets, Kaire (2003). "Mõtisklusi Sergei Eisensteini "audiovisuaalse partituuri" teemal." Teater. Muusika. Kino 7, 77–84; 8/9, 102–105.
 Maimets, Kaire (2004). "Millega tegeleb muusikasemiootika?" Raamatus: Jaan Ross, Kaire Maimets (toim.), Mõeldes muusikast. Sissevaateid muusikateadusesse. Tallinn: Varrak, 476–502.
 Maimets, Kaire (2004). "Tasakaal su ümber ja su sees: "Ukuaru"." Teater. Muusika. Kino 6, 92–100; 7, 77–85.
 Maimets-Volt, Kaire (2006). "Vaid üks on taevas." Teater. Muusika. Kino 11, 90–102.
 Maimets-Volt, Kaire (2009). Mediating the ‘idea of One’: Arvo Pärt’s pre-existing music in film. Estonian Academy of Music and Theatre Dissertations 4. Tallinn: Eesti Muusika- ja Teatriakadeemia. 
 Arvustus: Kerri Kotta, "Tintinnabuli-muusika mõjust filmikeelele." Sirp, 12. juuni 2009.
 Arvustus: Jarmo Valkola, "Reflecting the Music of Arvo Pärt in films – Echoes of Mind, Meditation and Mythology." Res musica 2, 2010, 103–105.
 Maimets-Volt, Kaire (2010). "Vahendades ‘Üht’: Arvo Pärdi tintinnabuli-muusika tähendusväljast." Res musica 2, 75–87.
 Maimets-Volt, Kaire (2013). "Arvo Pärt’s tintinnabuli music in film." Music and the Moving Image 1, 55–71.
 Maimets-Volt, Kaire (2014). "(Üles)tähendusi muusikast." Raamatus: P. Karro, K. Orav (koost.), Sõbralik semiootika. Semiosalongi tekste aastast 2011–2014. Tartu, Tallinn: Semiosalong, 75–83.
 Maimets, Kaire (2017). "Boolerost "Koiduni"." Akadeemia 2, 261−272.

Isiklikku
Kaire Maimetsa isa on bioloog Toivo Maimets. Ta on olnud abielus klassikalise filoloogi Ivo Voldiga.

Viited

Välislingid

Tiit Tuumalu, Väitekiri võtab kokku Arvo Pärdi rolli filmis, Postimees, 7. mai 2009
 "Arvo Pärdi muusikast filmis" (Kaire Maimets-Voldi loeng Tartu Ülikoolis toimunud Arvo Pärdi loomingut käsitlevate seminaride tsükli "Sõna ja muusika" raames, 23. aprill 2014)

Eesti semiootikud
Eesti muusikateadlased
Tartu Ülikooli sotsiaalteaduskonna vilistlased
Eesti Muusika- ja Teatriakadeemia õppejõud
Sündinud 1977